
ք.Երևան                                                                                       15.08.2021թ.

Բողոքարկման հանձնաժողովը հետևյալ կազմով՝ 
նախագահությամբ՝ Ռ.Մխիթարյանի
մասնակցությամբ անդամներ՝
Ա.Ղուկասյանի
Վ.Սուքիասյանի


Բողոքարկման հանձնաժողովը քննության առնելով քրեական մասնագիտացման բաժնի մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների ենթաբաժնի համալրման նպատակով անցկացվող որակավորման գրավոր քննության արդյունքների դեմ բերված բողոքը,

Պ Ա Ր Զ Ե Ց

Բողոքարկվել են քրեական իրավունք բաժնի 10-րդ, 19-րդ, 2-րդ, 3-րդ և քրեական դատավարություն (մինչդատական վարույթի հարցեր) բաժնի 9-րդ, 14-րդ, 20-րդ, 24-րդ, 15-րդ, 26-րդ, 30-րդ, 31-րդ, 34-րդ  հարցերը:

Քրեական իրավունք բաժին 
Հարց 10
Հավակնորդը որպես ճիշտ պատասխան նշել է առաջադրվածներից 2-րդը, այն է՝ անզգուշությամբ առողջությանը միջին ծանրության վնաս պատճառել, մինչդեռ ներկայացվածներից ճիշտ տարբերակը 4-րդն է, այն է՝ դիտավորությամբ առողջությանը թեթև վնաս պատճառել և անզգուշությամբ առողջությանը միջին ծանրության վնաս պատճառել, քանի որ տվյալ դեպքում դիտավորությամբ առողջությանը թեթև վնաս պատճառելը ևս ավարտված է, ուստի արարքները պետք է որակվեին համակցությամբ:


Հարց 19
Հավակնորդը որպես ճիշտ պատասխան է ընտրել առաջադրվածներից 2-րդը, այն է՝ բռնաբարության փորձ, մինչդեռ ներկայացվածներից ճիշտ տարբերակը 4-րդն է, այն է՝ անչափահասի բռնաբարության փորձ, քանի որ տվյալ դեպքում դիտավորությունն ուղղված է եղել անչափահասին բռնաբարելուն:

Հարց 2
Հավակնորդը որպես ճիշտ պատասխան նշել է առաջադրվածներից 3-րդը, այն է՝ մարդուն առևանգել (ՀՀ քր. oր. 131-րդ հոդվածի 1-ին մաս), մինչդեռ ճիշտ պատասխանն է 1-ինը՝ մի խումբ անձանց կողմից նախնական համձայնությամբ մարդուն առևանգելու փորձ: Իսկ ինչ վերաբերում է հավակնորդի բողոքում տեղ գտած մեկնաբանություններին, ապա դրանք Հանձնաժողովի համար ընդունելի չեն, քանի որ դրանցում հաշվի չի առնվել փաստական սխալի առկայությունը և այն, որ խնդրի ձևակերպման համաձայն՝ Խ-ի դիտավորության մեջ ներառված է եղել առևանգումը հենց խմբի կազմում կատարելը:

Հարց 3
Հավակնորդը որպես ճիշտ պատասխան նշել է առաջադրվածներից 2-րդը, այն է՝ երեք անձանց սպանության փորձ, սակայն տվյալ դեպքում առկա է երկու անձանց ավարտված սպանություն: Ավելին՝ հավակնորդի բողոքում ներկայացված մեկնաբանությունների տրամաբանությամբ առաջնորդվելու դեպքում նաև պետք է նկատել, որ սպանելու համար դարանակալելը դեռ սպանության փորձ չէ՝ սպանության օբյեկտիվ կողմի որևէ գործողություն իրականացված չլինելու պայմաններում:

Քրեական դատավարություն (մինչդատական վարույթի հարցեր)
Հարցեր 9-րդ, 14-րդ, 20-րդ, 24-րդ
Հավակնորդը փաստարկել է, որ իր կողմից թեև սխալ տարբերակ է նշվել, սակայն նույն առաջադրանքը 3 անգամ կրկնվել է տվյալ տարբերակի այլ հարցերում, որոնց մեջ ևս ընտրել է 4-րդ տարբերակը: Ըստ հավակնորդի՝ եթե հարցերը չկրկնվեին 3 անգամ և դրա փոխարեն առաջադրվեին թվով 3 ուրիշ հարցեր, ապա կարող էր իր կողմից նշված հարցերին տրվեր ճիշտ պատասխան: Նշվածի կապակցությամբ հարկ է նշել, որ Գնահատման հանձնաժողովի արձանագրության համաձայն՝ կրկնվող հարցերի դեպքում Գնահատման հանձնաժողովը յուրաքանչյուր հարց գնահատել է ըստ տրված պատասխանի, այսինքն՝ 4 դրական պատասխանի դեպքում տվել է 4 միավոր, 4 բացասականի դեպքում՝ այդ միավորները հանվել են: Գնահատման նման մոտեցումը ընդունելի է նաև Բողոքարկման հանձնաժողովի համար, նկատի ունենալով այն հանգամանքը, որ թեստերը ստուգում են ոչ միայն անձի գիտելիքների մակերեսային իմացությունը, այլ գիտելիքի կայունությունը, հավակնորդի ուշադրությունը, հետևաբար նույն հարցի 4 անգամ կրկնությունը կարող էր վեր հանել որպես դատավոր աշխատելու ընթացքում անհրաժեշտ այնպիսի կարողություններ, ինչպիսին են վրիպակները նկատելու, ուշադրությունը կենտրոնացնելու ունակությունը:

Հարց 15
Հավակնորդը որպես ճիշտ պատասխան նշել է առաջադրվածներից 1-ինը, այն է՝ ո՛չ, քանի որ վաղեմության ժամկետներն անցած լինելու հիմքով իր նկատմամբ քրեական հետապնդումը դադարեցնելու դեմ մեղադրյալի առարկության դեպքում թույլատրվում է անձի իրավունքների ցանկացած սահմանափակում, այդ թվում՝ բնակարանի անձեռնմխելիության իրավունքի, սակայն ճիշտ պատասխանն է 3-րդը, այն է՝ ո՛չ, քանի որ վաղեմության ժամկետներն անցած լինելու հիմքով իր նկատմամբ քրեական հետապնդումը դադարեցնելու դեմ մեղադրյալի առարկության դեպքում թույլատրվում է անձի իրավունքի միջամտությամբ բնակարանում խուզարկթյուն կատարել: 
Հավակնորդը որպես խնդրի իր ընտրած տարբերակի հիմնավորում է վկայակոչել ՀՀ Վճռաբեկ դատարանի թիվ ԵԴ/3085/07/19 որոշումը, մինչդեռ ՀՀ Վճռաբեկ դատարանի թիվ ԵԴ/3085/07/19 որոշմամբ խոսքը գնում է բնակարանում խուզարկություն կատարելու մասին, իսկ հավակնորդի նշված պատասխանում թույլատրվում է անձի իրավունքների ցանկացած սահմանափակում, որը հակասում է ինչպես Վճռաբեկ դատարանի, այնպես էլ Մարդու իրավունքների եվրոպական դատարանի նախադեպային իրավունքին, մասնավորապես, ազատության իրավունքի սահմանափակման տեսանկյունից:

Հարց 26
Հավակնորդը որպես ճիշտ պատասխան նշել է առաջադրվածներից 3-րդը, այն է՝ անձի իրավունքների և ազատությունների խախտումը վերացնելու` վարույթն իրականացնող մարմնի պարտականության մասին, սակայն ճիշտ պատասխանն է 2-րդը, այն է՝ բողոքարկվող որոշումը վերացնելու կամ այն հաստատելու մասին, քանի որ ՀՀ քրեական դատավարության օրենսգրքի 185-րդ հոդվածի 5-րդ մասի համաձայն՝ քրեական գործ հարուցելը մերժելու վերաբերյալ բողոքի հիման վրա դատարանը վերացնում է բողոքարկվող որոշումը կամ հաստատում այն:

Հարց 30

Հավակնորդը որպես ճիշտ պատասխան նշել է առաջադրվածներից 3-րդը, այն է՝ ինչպես մինչդատական վարույթն իրականացնող մարմնի որոշումները վերացնելով, այնպես էլ թույլ տրված օրինախախտումը վերացնելու և անձի խախտված իրավունքներն ու ազատությունները վերականգնելու վերաբերյալ իրավասու մարմնի պարտականությունը սահմանելով: Նկատի ունենալով այն հանգամանքը, որ ՀՀ քրեական դատավարության օրենսգրքի 185-րդ հոդվածի համաձայն՝ քրեական գործ հարուցելը մերժելու վերաբերյալ բողոքի հիման վրա դատարանը վերացնում է բողոքարկվող որոշումը, իսկ ՀՀ քրեական դատավարության օրենսգրքի 290-րդ հոդվածի համաձայն՝ բողոքը ճանաչելով հիմնավորված` դատավորը որոշում է կայացնում անձի իրավունքների և ազատությունների խախտումը վերացնելու` վարույթն իրականացնող մարմնի պարտականության մասին, և երկու դեպքում էլ խոսքը վերաբերում է մինչդատական վարույթի նկատմամբ դատական վերահսկողությանը՝ Հանձնաժողովը գտնում է, որ հավակնորդի ընտրած պատասխանը պետք է դիտել որպես ճիշտ և Գնահատման հանձնաժողովի կողմից նշանակված 0 միավորը դարձնել 1 միավոր:

Հարց 31
Հավակնորդը որպես ճիշտ պատասխան նշել է առաջադրվածներից 1-ինը, այն է՝ միայն hանցանքը կատարած լինելու հիմնավոր կասկածի առկայությանը և ՀՀ քր. դատ. օր.-ի 135-րդ հոդվածի 1-ին մասում սահմանված հիմքերից որևէ մեկի կամ մի քանիսի առկայությանը, սակայն ճիշտ պատասխանն է 2-րդը, այն է՝ հանցանքը կատարած լինելու հիմնավոր կասկածի առկայությանը, համապատասխան քրեաիրավական որակմամբ հարուցված քրեական գործի առկայությանը, գործի նյութերում անձին որպես մեղադրյալ ներգրավելու մասին որոշման առկայությանը, ՀՀ քր. օր.-ի 24-րդ հոդվածով սահմանված տարիքը լրացած լինելը, որոշակի խումբ անձանց համար (օրինակ` պատգամավորներ, դատավորներ)՝ անձեռնմխելիության պարտադիր հաղթահարված լինելը, ինչպես նաև ՀՀ քր. դատ. օր.-ի 135-րդ հոդվածի 1-ին մասում սահմանված հիմքերից որևէ մեկի կամ մի քանիսի առկայությանը, նկատի ունենալով, որ կալանավորման պայմանների շարքում, բացի հիմնավոր կասկածից, ներառվում են նաև վերը նշված մյուս հանգամանքները: 



Հարց 34
Հավակնորդը որպես ճիշտ պատասխան նշել է առաջադրվածներից 3-րդը, այն է՝ այո՛, միայն կալանավորվող անձի կամ նրա պաշտպանի կողմից, սակայն ճիշտ պատասխանն է՝ այո, քանի որ հարցադրմամբ հավակնորդից պահանջվել է ընդամենը պատասխանել. ժամանակավոր կալանավորման միջնորդությունը մերժելու մասին որոշումը ենթակա՞ է արդյոք բողոքարկման, թե՝ ոչ:
Ելնելով վերոգրյալից և ղեկավարվելով «Հայաստանի Հանրապետության դատական օրենսգիրք» սահմանադրական օրենքի 105.1-րդ հոդվածով, ինչպես նաև Բարձրագույն դատական խորհրդի՝ 2021 թվականի հուլիսի 15-ի թիվ ԲԴԽ-50-Ո-119 որոշմամբ հաստատված թիվ 4 հավելվածի 29-րդ կետով Բողոքարկման հանձնաժողովը՝

Թիվ 92147 ծածկագրով աշխատանքի քննության արդյունքների դեմ բերված բողոքը մասնակիորեն բավարարել: Քրեական դատավարություն (մինչդատական վարույթի հարցեր) բաժնի 30-րդ հարցի պատասխանը գնահատել 1 միավոր:

